Norgescupen cruiser videre, stopp to ble innlemmet i X2 Festivalen, og under navnet Xwave ble konkurransen avholdt i Ervik. God stemning, bra surfing og folk fra hele landet – men hvem vant?
Først i vannet var gutta, og i vanskelige forhold dro de på uten like. To fra hvert heat i de innledende rundene gikk rett til runde tre, mens de resterende møttes til duell i to repercharge heat. I semifinalen møttes Sturla Fagerhaug, Seamus Fox, Birk Bjørnø Haaland og Frode Goa til dyst. I finalen sto det mellom Sturla og Seamus, men den lure reven (Fox, om du ikke tok ordspillet) sto igjen som vinner.
Jentene kjørte også innledende runder, repercharge heats og i finalen var det Guro Aanestad som ble kåret til dagens shred head og vinner av Xwave. På andre plass kom Solmøy Austbø etterfulgt av Ingeborg Sofie Nakken, Kristine Tofte og Hanne Tveit.
– Det første heatet mitt gikk veldig bra og jeg kom rett til finalen, forteller Xwave-ambassadør Kristine Tofte, som ikke hadde hellet med seg da det gjaldt som mest.
Konkurransen skulle egentlig gjennomføres på fredagen, men ble flyttet til lørdag på grunn av forholdene. I tillegg til det fantastiske landskapet, å surfe med bare jenter og møte kjentfolk var vinner Guro Aanestad var fornøyd med den avgjørelsen.
– På konkurransedagen var det ganske mye bølger med scoringspotensial. Det var utrolig gøy å se så mye bra surfing! Det var nok veldig jevnt mellom oss, og jeg er veldig fornøyd med å ha dratt i land førsteplassen, sier Guro om seieren.